นายกรัฐมนตรี ยืนยันเข้าใจปัญหาความเดือดร้อนประชาชน สั่งออกมาตรการแก้ปัญหาต่อเนื่องและเหมาะสมกับสถานการณ์
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยันว่า รัฐบาลเดินหน้าทำงานหนัก เพื่อแก้ปัญหาปากท้อง ความเดือดร้อนของประชาชนให้มากที่สุด ซึ่งจากวิกฤตของโลกที่เกิดขึ้น ทั้งจากปัญหาสงครามยูเครน-รัสเซีย ปัญหาเงินเฟ้อ เป็นสิ่งที่รัฐบาลไม่ได้นิ่งนอนใจ ได้มีการติดตามสถานการณ์และเตรียมมาตรการแก้ปัญหาต่อเนื่อง ทั้งนี้ได้สั่งการให้มีการติดตามเรื่องพลังงานและปัญหาราคาสินค้าแพงทุกวัน ซึ่งพบว่า รายการอาหารบางสินค้ามีการปรับขึ้นราคา จึงอยากขอความร่วมมือให้ช่วยกัน เพราะได้รับผลกระทบทุกคน พร้อมยืนยันว่าเข้าใจสถานการณ์เป็นอย่างดีและจะพยายามบริหารทุกอย่างให้ดีที่สุดนายกรัฐมนตรี ยังกล่าวถึง ข้อเสนอในการคุมเพดานค่าการกลั่น เพื่อควบคุมราคาพลังงาน ว่า สิ่งแรกอยากให้มีการเปรียบเทียบราคาพลังงานของไทยกับประเทศเพื่อนบ้านมีความแตกต่างมากน้อยเพียงใด และไทยมีต้นทุนน้ำมันดิบมากน้อยเพียงใด ซึ่งอยู่ระหว่างการหาแหล่งพลังงานให้เพิ่มขึ้น ทั้งจากบนบก หรือทางทะเลได้หรือไม่ทั้งนี้เรื่องค่าการกลั่นได้มีการชี้แจงในที่ประชุม ครม. ซึ่งมีการตั้งข้อสังเกตว่าค่าการกลั่นขึ้นมา 8 บาท แต่ยังไม่ได้รับคำตอบชัดเจนว่า ค่าการกลั่นอยู่ที่เท่าไหร่ โดยทางกระทรวงพลังงานจะชี้แจงอีกครั้ง เพราะมีกฏหมายควบคุมและคุ้มครองผู้ประกอบการด้วย ซึ่งมีธุรกิจหลายอย่างเกี่ยวเนื่องกัน ก็ต้องพยายามหาวิธีการที่เหมาะสมนายกรัฐมนตรี ยังกล่าวว่า ครม.มีมติเดินหน้าโครงการเพิ่มขีดความสามารถในการแข่งขันของประเทศ โครงการขับเคลื่อนเศรษฐกิจฐานรากหลังโควิด ด้วยเศรษฐกิจบีซีจี ครอบคลุมพื้นที่ 7,435 ตำบลใน 77 จังหวัด มีกิจกรรมบีซีจีมากกว่า 15,000 กิจกรรม ทำให้เกิดการจ้างงานบัณฑิตจบใหม่และประชาชนในพื้นที่มากกว่า 7 หมื่นคน เกิดการหมุนเวียนเศรษฐกิจมากกว่า 600 ล้านบาทต่อเดือน โดยมีโครงการเริ่มทันทีในเดือนกรกฎาคม 2565